b'\n_START_ARTICLE_\nOverjena kopija (film)\n_START_SECTION_\nZgodba\n_START_PARAGRAPH_\nZgodba je postavljena v Toskano. Britanski kulturolog James Miller na sre\xc4\x8danju predstavlja italijanski prevod svoje knjige Overjena kopija. Teza Millerjeve knjige je, da je kopija pomembnej\xc5\xa1a od originala. (Original je na primer gospa Gioconda, Da Vincijeva slika Mona Liza pa je le kopija originala). Na predstavitvi z njim vzpostavi stik Francozinja (v filmu ostaja brez imena), ki \xc5\xbeivi v Toskani s svojim 11-letnim sinom. Vodi trgovinico z umetninami._NEWLINE_Po predavanju se James in "\xc5\xbeenska" na njeno \xc5\xbeeljo sre\xc4\x8data v njeni trgovini, nato ga ona odpelje na izlet po okoli\xc5\xa1kih krajih. Njun pogovor se najprej vrti okoli umetnosti, nato pa neprisiljeno zavije na druga podro\xc4\x8dja._NEWLINE_Za razvoj zgodbe so klju\xc4\x8dni stiki para s starej\xc5\xa1imi osebami z ve\xc4\x8d izku\xc5\xa1njami. Najprej v kavarni, kjer starej\xc5\xa1a oskrbnica misli, da sta mo\xc5\xbe in \xc5\xbeena, na samem kramlja z\xc2\xa0\xc2\xbb\xc5\xbeeno\xc2\xab\xc2\xa0in pohvali\xc2\xa0\xc2\xbbmo\xc5\xbea\xc2\xab, ne glede na kritiko domnevne soproge. Ko\xc2\xa0\xc2\xbb\xc5\xbeena\xc2\xab\xc2\xa0\xc2\xbbmo\xc5\xbeu\xc2\xab\xc2\xa0pove, da je lastnica mislila, da sta poro\xc4\x8dena, ji ta odgovori\xc2\xa0\xc2\xbbSva pa\xc4\x8d dober par\xc2\xab. Od tu oba potihoma sprejmeta vlogi poro\xc4\x8denega para s 15-letnim sta\xc5\xbeem. Igra \xc4\x8dude\xc5\xbeno spremeni resni\xc4\x8dnost. Meja med originalom in kopijo se bri\xc5\xa1e._NEWLINE_Soproga si izkazujeta naklonjenost, se srdito prepirata, pomirita, raz\xc4\x8di\xc5\xa1\xc4\x8dujeta razmerje. \xc4\x8cim dlje se opazujeta in pogovarjata, bolj se dogajanje zdi resni\xc4\x8dnost in ne igra._NEWLINE_Novo dimenzijo razmerje pridobi po naslednjem sporu okoli umetnosti, ki pa je spor o razmerju med mo\xc5\xa1kim in \xc5\xbeensko.\xc2\xa0\xc2\xbbMo\xc5\xbe\xc2\xab\xc2\xa0sprejme nasvet starej\xc5\xa1ega francoskega turista:\xc2\xa0\xc2\xbbVse kar si ona \xc5\xbeeli je, da stopate ob njej in ji polo\xc5\xbeite roko na ramo. To je vse, a zanjo je to bistveno.\xc2\xab_NEWLINE_Njuna (nova?) ljubezen lahko pre\xc5\xbeivi le kot kopija. Ali to potrjuje podnaslov knjige:\xc2\xa0\xc2\xbbPozabite na original, priskrbite si dobro kopijo\xc2\xab?.\n_START_SECTION_\nPosebnosti filma\n_START_PARAGRAPH_\nIzrazna sredstva, ki jih uporablja Kiarostami so asketska. V kadrih - ki pa so zelo premi\xc5\xa1ljeni - sta skoraj ves \xc4\x8das dva \xc4\x8dloveka, ki ju spremlja kamera ko se gibljeta in govorita. Govor je klju\xc4\x8den, vendar film postaja celotna umetnina \xc5\xa1ele z gibanjem v okolju in vzdu\xc5\xa1ju italijanskega mesteca. Gibanje se dviga v vija\xc4\x8dnici, \xc4\x8dustveno in tudi fizi\xc4\x8dno. Junaka se kon\xc4\x8dno znajdeta v sobici s pogledom na strehe, kjer naj bi pred 15 leti pre\xc5\xbeivela prvo poro\xc4\x8dno no\xc4\x8d._NEWLINE_Kiarostami je pronicljivo izrabil bogastvo evropskega okolja in jezikov. Junaka prosto prehajata med angle\xc5\xa1\xc4\x8dino in franco\xc5\xa1\xc4\x8dino, ona s krajani govori v italijan\xc5\xa1\xc4\x8dini, ki jo on komaj kaj razume. S tremi jeziki Kiarostami virtuozno pretika \xc4\x8dustvene in smiselne registre dialoga. Kiarostami (Iranec!) zlaga besedila junakov v pretanjeno partituro, ki ponekod dosega napetost trilerja._NEWLINE_Izbira jezikov in narodnosti ni naklju\xc4\x8dna. Kiarostami jih uporablja kot kulturne kli\xc5\xa1eje. Avtor filma prikazuje, da je zna\xc4\x8dilni evropski mo\xc5\xbe v bistvu kot Angle\xc5\xbe, \xc5\xbeena Francozinja, Italija pa je idealna dekoracija za ljubezensko dramo. Kiarostamiju tega ni bilo treba izumljati; to je odkril \xc5\xbee Shakespeare._NEWLINE_Sta original - ali le kopija zakonskega para? Od tistega njenega\xc2\xa0\xc2\xbbKar ne morem verjeti, da sedite v mojem avtu\xc2\xab, do onega njegovega\xc2\xa0\xc2\xbbSpremenila si se\xc2\xab\xc2\xa0je le nekaj ur vo\xc5\xbenje. Delovni naslov knjige, v kateri Miller pravi, da ima kopija svojo vrednost in da nas lahko pripelje do originala, s \xc4\x8dimer overi svojo vrednost, se je glasil: Pozabite na original, priskrbite si dobro kopijo!_NEWLINE_\xe2\x80\x94Marcel \xc5\xa0tefan\xc4\x8di\xc4\x8d, jr. ,\xc2\xa0Mladina 17.3.2011 _NEWLINE_...Jean-Luc Godard (je) povedal, da\xc2\xa0\xc2\xbbse film za\xc4\x8dne z D.W. Griffithom, kon\xc4\x8da pa s Kiarostamijem.\xc2\xab\xc2\xa0..._NEWLINE__NEWLINE_... V\xc4\x8dasih je dobro, da nam na\xc5\xa1o zahodnoevropsko kulturo reflektira nekdo z druga\xc4\x8dnimi koreninami, podobno kot v tem primeru Kiarostami, in nam na slednji na\xc4\x8din ponudi nekoliko druga\xc4\x8dno perspektivo. S sve\xc5\xbeim parom o\xc4\x8di pa smo tudi na\xc5\xa1e vsakdanje bivanje zmo\xc5\xbeni uzreti na kak\xc5\xa1en bolj posre\xc4\x8den na\xc4\x8din._NEWLINE_\xe2\x80\x94\xc5\xbdiga \xc4\x8camernik ,\xc2\xa0Razgledi.net 15. november 2010'